68.		Zmluva o dôchodku (§ 842 a nasl. ObZ)
Čl. I
Zmluvné strany
1.	Ing. Lukáš Bielik, nar. ....................., r. č. ..............., bytom Nevädzová ul. č. 15, 010 01 Žilina, zamestnanec ŽSR, a.s.
2.	Jozef Bielik, nar. ....................., r. č. ..........................., bytom Puškinova ul. č. 12, 010 01 Žilina, starobný dôchodca
Čl. II
Predmet zmluvy
Predmetom tejto zmluvy je dohoda zmluvných strán o uzavretí zmluvy o dôchodku na základe týchto skutočností:
1.	Ing. Lukáš Bielik je synom Jozefa Bielika.
2.	Ing. Lukáš Bielik sa touto zmluvou zaväzuje, že za podmienok uvedených v tejto zmluve bude vyplácať dôchodok svojmu otcovi Jozefovi Bielikovi.
3.	Vyplácanie dôchodku je ocenením a vďakou syna voči svojmu otcovi za jeho výchovu a starostlivosť.
Čl. III
Podmienky vyplácania dôchodku
1.	Ing. Lukáš Bielik sa zaväzuje vyplácať dôchodok svojmu otcovi doživotne.
2.	Výška dôchodku je dohodnutá na sumu 60 € (šesťdesiat eur) mesačne a je splatná vždy do 15. dňa nasledujúceho mesiaca počnúc mesiacom august 2023. Dôchodok bude vyplácaný bezhotovostným prevodom z účtu Ing. Lukáša Bielika č. ............................. na účet Jozefa Bielika, ktorý si ho zriadi na tento účel.
Čl. IV
Záverečné ustanovenia
1.	Jozef Bielik svojím podpisom potvrdzuje, že súhlasí s vyplácaním dôchodku podľa tejto zmluvy.
2.	Zmluva sa vyhotovuje v dvoch rovnopisoch, pre každého účastníka po jednom.
3.	Zmluvné strany prehlasujú, že textu zmluvy rozumeli, súhlasia s ním a potvrdzujú ho svojím podpisom.
Žilina 15. 7. 2023
				Ing. Lukáš Bielik – syn	Jozef Bielik – otec
Poznámka
Ide o osobitný zmluvný typ, na základe ktorého sa zabezpečuje plnenie peňažného záväzku (renty) v prospech niekoho iného.
Z podstaty zmluvy vyplýva, že príjemcom renty bude fyzická osoba, na druhej strane ako platiteľ dôchodku môže byť tak fyzická, ako aj právnická osoba.
Zmluva o dôchodku v praxi prichádza do úvahy medzi rodičmi a deťmi (a naopak) alebo medzi rozvedenými manželmi, ale aj medzi ďalšími blízkymi osobami (nie je vylúčený ani zmluvný vzťah bez príbuzenského pomeru).
Právo na dôchodok podľa tejto zmluvy nemožno previesť na iného, lebo ide o čisto osobné právo späté s osobou prijímateľa. Jednotlivé splatné dávky dôchodku už je možné postúpiť na iného (darovanie).
Zmluva o dôchodku musí mať písomnú formu (§ 843 ObZ), inak je neplatná.